desiaty ročník medzinárodného projektu Hry s umením. Je venovaný pamiatke francúzskeho spisovateľa, dramatika a fantastu Julesa Verna a stému výročiu jeho úmrtia.
"Osobnosť Julesa Verna je blízka kreatívnym ľuďom, jeho knihy dali tvorivé podnety mnohým talentom. Invenčný priestor bývalej parnej elektrárne je ideálnym miestom na konfrontáciu tvorivosti profesionálnych výtvarníkov a študentov umeleckých škôl," uviedla autorka projektu Hry s umením a riaditeľka Tatranskej galérie (TG) Anna Ondrušeková.
Súčasťou projektu, ktorý si pod Tatrami za desať rokov našiel skalných priaznivcov, sú okrem výstav aj tvorivé dielne, odborné semináre, prednášky, módna šou a koncerty. Ich spoločným menovateľom je imaginácia podľa vzoru Julesa Verna. "Rozsah tvorby Julesa Verna bol rozmanitý, preto sme vybrali niektoré podtémy, na ktoré môžu účastníci projektu tvorbou priamo reagovať. Ako príklad spomeniem podmorský svet, svet lietania a technických vynálezov či svet kozmických objavov a vedeckej fantastiky," dodala Anna Ondrušeková.
Hneď v deň vernisáže projektu návštevníkov Elektrárne zaujali výstavy verneovky podľa Karla Zemana, astrofotografie francúzskeho umelca Oliviera Sauzereaua, interaktívna inštalácia mladej slovenskej výtvarníčky Ingrid Višňovskej, či "kozmické" šperky Martiny Minárikovej.a expozícia dokumentov, makiet a fotografií z Hvezdárne a planetária v Humennom a Prešove. "Samostatnú expozíciu tvoria práce študentov umeleckých škôl," dodala autorka projektu. Sama je zvedavá na záujem mladých výtvarníkov o tvorivé dielne, tie budú zamerané napríklad na výrobu balónov formou koláže a kašírovania, zhotovovanie priestorových rýb, korábov, lodí, či vymyslených máp pomocou grafických techník. Projekt Hry s umením v Poprade potrvá do konca augusta.